钦定古今图书集成/理学汇编/学行典/第091卷 > 朱子大全集 > 《答潘文叔》
## 钦定古今图书集成/理学汇编/学行典/第091卷 > 朱子大全集 > 《答潘文叔》

所谕“为学利病，至纤至悉。既知如此，便当实下工夫就其所是，去其所非，久之自然有得力处。正不必如
此论量计较，却成空言，无益己事也。”况其所说，一前
一却，缠绵缴绕，终日劳攘，更不曾得下工夫，只如此
疑惑担阁过却日时，深为可惜！向见子约书来，多是
如此，尝痛言之。近日方觉撒手向前，行得数步，虽未
必尽是，且免如此迟疑惶惑，首尾两端也。知行之说，
恐古人说“知”字不如此。《大学》所谓格物致知，乃是即
事物上穷得本来自然当然之理，而本心知觉之体，
光明洞达，无所不照耳，非是回头向壁隙闲窥取一
霎时闲己心光影，便为天命全体也。“斲轮相马”之说，
亦是此病纸尾所谓坏证者，似已有之，切宜便就脚
下一切扫去，而于日用之闲稍立程课，著实下工夫，
不要如此胡思乱想，过却日子也。